Document ID: /roh_data/filtered/fineweb-2-filterrobots_roh.jsonl.gz/11194

Las terrassas da restaurants pudessan vegnir avertas a partir dals 19 d’avrigl. Da quest avis è il president dals directurs chantunals da sanadad, Lukas Engelberger. I saja uss primavaira e blers umans passentian il temp en scadin cas or en il liber – uschia Engelberger en in’intervista cun RTS.
D’avrir las terrassas da restaurants na saja strusch in risico, sch’ins sa tegnia vi dals concepts da protecziun. Ch’il Cussegl federal aboleschia dentant tut las mesiras da corona gia a partir dals 19 d’avrigl, na saja tenor Engelberger betg pussaivel. El sez quintia plitost cun pitschnas schluccadas. El persunalmain ed ils chantuns patratgian plitost vid ina politica dals pass pitschens.
Il Cussegl federal discutescha questa mesemna davart ils proxims pass en connex cun la pandemia. La fin d’emna avevan l’uniun d’artisanadi e mastergn, l’uniun dals patruns sco er la PPS puspè fatg squitsch da schluccar las mesiras.